Bertheussen-saken

Bertheussen-saken var en norsk straffesak mot Laila Anita Bertheussen (f. 1965) i 2020 og 2021 som gjaldt anonyme trusler mot medlemmer av den norske regjeringen og indirekte angrep på de høyeste statsorganene i Norge.

Hendelsene begynte ved bolig hun delte med samboeren, daværende justisminister Tor Mikkel Wara 6. desember 2018. Truslene førte til at han gikk av som minister 29. mars 2019, samme dag som samboeren Laila Bertheussen ble arrestert og siktet for å stå bak angrepene. Tidligere hadde Bertheussen anklaget miljøet bak teaterstykket Ways of Seeing for truslene. Før arrestasjonen av samboeren, sa Wara at hendelsene var «et angrep på demokratiet».

Bertheussen ble i januar 2021 dømt til ett år og åtte måneders ubetinget fengsel for angrep på demokratiet, brannstiftelse og trusler mot den sittende justisministeren,  samfunnssikkerhetsminister Ingvil Smines Tybring-Gjedde og ektemannen hennes, stortingsrepresentant Christian Tybring-Gjedde, alle representanter for Fremskrittspartiet. Lagmannsretten avviste hennes anke over skyldspørsmålet, men tillot anken over straffeutmålingen fremmet. Høyesteretts ankeutvalg sa seg i november 2021 enig med lagmannsretten i at anken av skyldspørsmålet ikke skulle behandles (fordi retten mente det ikke fantes tvil), og Bertheussen fikk bare behandlet straffeutmålingen. Denne var satt opp til behandling i lagmannsretten i desember 2021, men 30. november trakk Bertheussen anken. Bertheussen er straffedømt til sammen fem ganger i ulike saker.

Bertheussen startet soningen i mai 2022 og er innsatt i Ravneberget fengsel i Sarpsborg.

Trusler mot politikere
Vinteren 2018–2019 ble justisminister Tor Mikkel Wara utsatt for en rekke trusler og hærverk. 6. desember 2018 ble Waras bolig i Oslo tilgriset og bilen forsøkt påtent. Den 17. januar 2019 ble søppelkassen påtent, og 11. februar ble brannfarlig væske funnet bundet til Waras bil. Den 2. mars mottok Wara et trusselbrev som inneholdt hvitt pulver. 10. mars ble Waras private bil påtent. I løpet av november 2018 gikk Ways of Seeing, et teaterstykke i regi av Pia Maria Roll ved Black Box teater i Oslo. Stykket viste videoopptak av fremsiden av Waras hus, og ble anmeldt av hans samboer Laila Bertheussen, for å angivelig ha fremprovosert truslene ifølge Bertheussen.

Domfelte Laila Bertheussen
Laila Anita Bertheussen (født 19. januar 1965) er oppvokst i Lødingen i Nordland. Hun har fått fire strafferettslige reaksjoner tidligere: hun ble i 1980-årene straffedømt tre ganger for bedragerier, tyverier og dokumentforfalskning, og har sonet én måned i fengsel i Bredtveit fengsel og forvaringsanstalt i 1986. Hun ble i 1990-årene samboer med senere justisminister Tor Mikkel Wara, og de bosatte seg i Oslo. Hun ble også bøtelagt for naskeri i 1995.

Bertheussen er uføretrygdet.

Straffesak i Oslo tingrett 

14. mars 2019 ble Laila Anita Bertheussen, som da var samboer med justisministeren, pågrepet av Politiets sikkerhetstjeneste (PST), og senere tiltalt for å ha stått bak en rekke trusselhandlinger mot sin egen samboer, justisminister Tor Mikkel Wara, beredskapsminister Ingvil Smines Tybring-Gjedde og hennes ektefelle, stortingsrepresentant Christian Tybring-Gjedde.

Det ble tatt ut tiltale mot Laila Bertheussen på syv punkter som gjaldt angrep på de høyeste statsorganene (straffeloven § 115). Rettssaken mot Laila Bertheussen startet i Oslo tingrett i september 2020. Den ble administrert av Yngvild Thue, aktoratet var ved Frederik Ranke og Marit Formo, og John Christian Elden og Bernt Heiberg (advokat) fra advokatfirmaet Elden var forsvarere. Aktor la ned påstand om to års ubetinget fengsel.

Rettssaken fikk bred mediomtale, og tiltalte Laila Bertheussen fikk mye oppmerksomhet for sine vesker med politiske budskap eller kommentarer til rettssaken, der hun hadde et nytt budskap til hver rettsdag. Blant annet hadde Bertheussen med en veske som anklaget påtalemyndigheten for tunnelsyn, en veske med logoen til den radikalfeministiske organisasjonen Kvinnefronten og en veske med diagnosekoden ICD-10 301.50 (dramatiserende personlighetsforstyrrelse). Dagbladet-kommentator Martine Aurdal skrev at Bertheussens vesker så ut til å være en viktig del av hennes forsvarsstrategi.

Dommen falt 15. januar 2021. Laila Bertheussen ble dømt til ett år og åtte måneders ubetinget fengsel for angrep på demokratiet, brannstiftelse og trusler. Bertheussen anket på stedet. Statsadvokaten anbefalte at anken skulle avvises. Lagmannsretten bestemte i juni samme år at hun kunne anke straffeutmålingen, ikke selve skyldsspørsmålet. Bertheussen anket lagmannsrettens avgjørelse om å nekte full ankebehandling inn for Høyesterett. Den 8. november 2021 avviste Høyesteretts ankeutvalg denne anken da de mente at lagmannsrettens dom var så godt begrunnet at en anke ikke ville føre fram. Straffeutmålingen skulle behandles i lagmannsretten i desember 2021, men 30. november 2021 meldte Bertheussen på Facebook at hun trakk anken. Bertheussen startet soningen i mai 2022 og er innsatt i Ravneberget fengsel.

Referanser

Rettssaker i Norge
2020 i Norge
2021 i Norge